**Dôvodová správa**

**Všeobecná časť**

Návrh zákona, ktorým sa mení zákon č. 487/2013 Z. z. o protifašistickom odboji, postavení a pôsobnosti Slovenského zväzu protifašistických bojovníkov v znení neskorších predpisov sa predkladá ako návrh skupiny poslancov NRSR za stranu HLAS – sociálna demokracia.

Slovenský zväz protifašistických bojovníkov (ďalej len „Zväz“) je organizácia, ktorá plní záslužné úlohy presadzovania demokratických princípov, humanizmu a zároveň vyzdvihuje pronárodný odkaz, avšak bez uznávania fašizmu, nacizmu či iných totalitných ideológií. Slovenská republika zákonom uznala toto postavenie Zväzu a zaviazala sa mu poskytovať pomoc a súčinnosť pri napĺňaní jeho úloh. O to viac je odkaz a úloha Zväzu aktuálna i v tomto období, kedy sa vytráca priama skúsenosť s totalitnými režimami a na sociálnych sieťach sa šíria dezinterpretácie histórie a obdiv k rôznym súčasným či minulým autokratom.

Zväz má byť síce podporovaný štátom i materiálne, avšak jedná sa o pomere symbolickú pomoc, ktorá navyše závisí o dobrej vôle jednotlivých rezortov. Ekonomicky ho pritom výrazne zasiahla pandémia, ktorá obmedzila možné aktivity zväzu a vzápätí zdražovanie energií a celkové zvyšovanie spotrebiteľských cien spôsobené infláciou. Štát by tak mal, v súlade s jeho záväzkom podporovať činnosť Zväzu, poskytnúť dostatočné materiálne zázemie, aby Zväz mohol naďalej napĺňať svoje poslanie.

Cieľom návrhu zákona je vymedziť minimálne prostriedky, ktorými by mal štát každoročne podporiť Slovenský zväz protifašistických bojovníkov a tým prispieť k protifašistickému a demokratickému odkazu, ku ktorému sa Slovenská republika hlási.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**Osobitná časť**

**K čl. I**

Navrhuje sa v zákone o protifašistickom odboji, postavení a pôsobnosti Slovenského zväzu protifašistických bojovníkov pozmeniť ustanovenie § 6 odsek 3, ktoré vymedzuje, záväzok Slovenskej republiky poskytovať Zväzu na jeho činnosť príspevok zo štátneho rozpočtu. V rámci tohto ustanovenia sa vymedzuje, že minimálna výška príspevku je 500 tisíc Eur, pričom štát bude každoročne túto sumu navyšovať o výšku inflácie za prvý polrok predchádzajúceho roka.

**K čl. II**

Účinnosť zákona sa navrhuje 1. januára 2023.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** skupina poslancov Národnej rady Slovenskej republiky

**2. Názov návrhu zákona**: Návrh zákona, ktorým sa mení zákon č. 487/2013 Z. z. o protifašistickom odboji, postavení a pôsobnosti Slovenského zväzu protifašistických bojovníkov v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:** Nie sú prekladaným návrhom právneho predpisu dotknuté.

**5. Stupeň zlučiteľnosti návrhu právneho predpisu s právom Európskej únie:** Úplný.

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení zákon č. 487/2013 Z. z. o protifašistickom odboji, postavení a pôsobnosti Slovenského zväzu protifašistických bojovníkov v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*